Cydnabyddiaeth AI (Deallusrwydd Artiffisial)
Rwy’n cadarnhau fy mod i wedi defnyddio offer AI wrth ymchwilio ar gyfer yr aseiniad hwn.
Rwy’n cadarnhau nad wyf wedi cyflwyno unrhyw ddefnyddiau a gynhyrchwyd gan AI fel fy ngwaith fy hun.
Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.

	Targedau
	Sut rydych wedi gweithio ar hwn?
	Ceir enghraifft ar:

	Ceisia ddefnyddio iaith amwys wrth ysgrifennu am dy gasgliadau ymchwil - defnyddia eiriau megis... gellir tybio... mae hyn yn awgrymu...
	Rwyf wedi defnyddio iaith amwys wrth ysgrifennu casgliadau.
	t.5

	Gwirio sgiliau cyfeirnodi wrth aralleirio (e.e. dim angen rhif tudalen wrth aralleirio) 
	Rwyf wedi sicrhau bod y llawlyfr wrth law wrth i mi ysgrifennu’r aseiniad.
	/

	Parhau i fireinio dy sgiliau o syntheseiddio ffynonellau yn feirniadol drwy barhau a'r arfer dda o ddarllen erthyglau academaidd safonol. 
	Rwyf wedi ceisio defnyddio ffynonellau academaidd safonol.
	t.3



Gwerthusiad beirniadol o ddatblygiad targed strategol mewn Cynllun Datblygu Ysgol: Gweithredoedd, Effaith a Myfyrdodau ar sail Tystiolaeth
Bwriad yr aseiniad hwn yw gwerthuso’n feirniadol ar un flaenoriaeth sydd yng Nghynllun Datblygu Ysgol (CDY) Ysgol PAP3. Er mwyn cydymffurfio â chanllawiau BERA (2024), byddaf yn cyfeirio at yr ysgol fel Ysgol A trwy gydol yr aseiniad. Lleolir yr ysgol yng nghanol tref farchnad yn Sir Gaerfyrddin ac mae 352 o ddysgwyr ar y gofrestr gyda 60% ohonynt yn siarad Cymraeg yn y cartref. Rwyf wedi penderfynu edrych ar ddatblygiad blaenoriaeth 1, sef ‘Codi safonau ac ehangu medrau ysgrifenedig ar draws yr ysgol’ (Ysgol A, 2025). Byddaf yn cychwyn trwy drafod pwrpas a chamau cynllunio CDYau, yna byddaf yn sefydlu sylfaen ddamcaniaethol y targed dan sylw. I ddilyn, rwyf am ddadansoddi dull yr ysgol o fynd i’r afael â’r targed dewisol gan edrych ar gyd-destun y targed, y camau gweithredu a sut roedd yr ysgol wedi mesur ei effaith ac i gloi, byddaf yn crynhoi’r prif bwyntiau ac yn myfyrio ar fy nhwf proffesiynol.

Yn ôl Canllawiau gwella ysgolion Llywodraeth Cymru, ‘Diben cyffredinol gwella ysgolion yw helpu ysgolion i roi'r profiadau a'r deilliannau dysgu gorau posibl i ddysgwyr [...] er mwyn sicrhau safonau ac uchelgeisiau uchel i bawb’ (2024). Noda’r canllawiau hefyd bod hunanwerthuso cadarn gan ysgolion wrth wraidd y trefniadau newydd sydd hefyd yn pwysleisio pwysigrwydd cydweithio, cynllunio sy’n canolbwyntio ar y dysgwr a gwneud penderfyniadau sy’n seiliedig ar ymchwil yn ystod y broses cynllunio. Yn yr un modd, mae’r ddogfen Cenhadaeth ein cenedl: Safonau a dyheadau uchel i bawb (Llywodraeth Cymru, 2023) yn crybwyll bod ‘dibenion dysgwyr a’r cwricwlwm yn ganolog i waith gwerthuso, gwella ac atebolrwydd ysgolion’ (t.12) a bod CDYau yn un ffordd o gyrraedd yr amcan o sicrhau addysgu ac arweinyddiaeth o ansawdd uchel.
Dyweda Llywodraeth Cymru bod y cylch llunio CDY ‘yn cael ei osod yn erbyn gweledigaeth glir o’r hyn y mae’r ysgol yn anelu i’w gyflawni’ ac y dylai’r weledigaeth fod ‘yn gyraeddadwy, ac yn cael ei hategu gan strategaethau ymarferol cadarn’ (Llywodraeth Cymru, 2014, t.7). Cam cyntaf y broses yw’r hunanwerthusiad. Caiff hyn ei ddilyn gan gynllunio strategol, yna’r gweithredu, wedyn i orffen, mesur yr effaith. Mae’r broses gynllunio yn fwy effeithiol pan fydd mwy o randdeiliaid yn cael eu cynnwys yn y broses. Mewn ymchwil gan Estyn (2020), gwelwyd gwelliant mewn ysgol a oedd wedi newid y drefn o gynnwys pennaeth a’r uwch reolwyr i gynllunio CDY, i gynnwys yr holl staff yn y broses. Mae’n hanfodol bod CDYau yn cael eu haddasu yn flynyddol oherwydd bod y byd addysg ac anghenion a gofynion dygwyr yn newid o hyd. Mae’r broses o gynllunio datblygiad hefyd yn gysylltiedig â nodau polisïau ehangach cenedlaethol a rhanbarthol. Pwysleisia Cwricwlwm i Gymru (Llywodraeth Cymru, 2020) bwysigrwydd y pedwar diben i ddysgwyr, a disgwylir i ysgolion gynnwys rhain yn eu cynlluniau. 

Fel crybwyllir yn flaenorol, y targed strategol dan sylw yw codi safonau ac ehangu medrau ysgrifennu ar draws yr ysgol. Mae ehangu medrau ysgrifennu dysgwyr yn darged strategol allweddol er mwyn codi safonau llythrennedd ar draws yr ysgol, yn enwedig yng nghyd-destun Cwricwlwm i Gymru (Llywodraeth Cymru, 2020), sy’n pwysleisio ysgrifennu creadigol a phwrpasol ar draws y Meysydd Dysgu a Phrofiad. Caiff bwysigrwydd medrau ysgrifennu eu pwysleisio ymhellach mewn erthygl gan Estyn am arfer dda. Yn dilyn hunanwerthuso trylwyr, penderfynodd yr ysgol ei bod yn ‘hanfodol fod disgyblion yn cael eu harfogi gyda’r sgiliau angenrheidiol i gyflawni tasgau ysgrifennu estynedig ar draws y cwricwlwm’ (Estyn, 2020). Fel awgryma Myhill (2018), mae hyfedredd ysgrifennu yn sail i lwyddiant mewn cyflawniad academaidd a dysgu gydol oes, sydd felly’n ei wneud yn ffocws pwysig wrth i ysgolion gynllunio eu CDYau yn enwedig o ystyried mai un o amcanion Llywodraeth Cymru (2023) yw fod pawb yng Nghymru yn dysgu am oes.
Er gwaethaf cydnabyddiaeth eang o’i bwysigrwydd, mae ysgrifennu yn parhau i fod un o’r medrau mwyaf heriol i ddysgu ac asesu. Yn adroddiad blynyddol Estyn (2024), maent yn nodi bod cynnydd da wedi bod mewn ysgrifennu gan ddysgwyr mewn llawer o ysgolion, ond bod athrawon ddim yn darparu’r cyfleoedd i’w dysgwyr gryfhau eu gwaith yn ddigon da bob tro er enghraifft trwy beidio rhoi cyfle i ddisgyblion fireinio a gwella eu hysgrifennu yn ofalus ar gyfer cynulleidfaoedd a dibenion dilys. Yn ategol i hyn, mae cyflwyniad Cwricwlwm i Gymru, sy’n gofyn i ysgolion integreiddio addysgu ysgrifennu yn fwy cyfannol ar draws y MDaPh, wedi newid disgwyliadau addysgeg ac felly wedi cyflwyno heriau cynllunio newydd i athrawon.
Mae astudiaethau diweddar yn cynnig mewnwelediad i strategaethau llwyddiannus er mwyn gwella medrau ysgrifennu dysgwyr. Awgryma Myhill (2018) bod integreiddio ysgrifennu mewn i dasgau go iawn a dilys yn ehangu dealltwriaeth y dysgwyr yn ogystal â gwella cymhelliant ac ansawdd (Cremin a Myhill, 2012). Yn ôl yr Education Endowment Foundation [EEF] (2021), mae ymchwil yn dangos bod llwyddiant mewn llythrennedd yn ddibynnol ar ddatblygiad iaith sefydlog. Felly mae ymyraethau targedig ieithyddol yn effeithiol, yn enwedig yn y blynyddoedd cynnar, yn gosod sail ar gyfer llwyddiant ysgrifenedig.	

	Yn y rhan hon, byddaf yn dadansoddi dull yr ysgol o fynd i’r afael â’u targed o godi safonau ac ehangu medrau ysgrifennu ar draws yr ysgol. Penderfynodd yr ysgol flaenoriaethu’r targed yma oherwydd bod canfyddiadau monitro yn ystod y flwyddyn 2023/24 ac arfarniadau wrth hunanwerthuso wedi amlygu’r angen i adeiladu ar gynnydd llefaredd a darllen y dysgwyr er mwyn codi safonau ysgrifenedig estynedig ar draws yr ysgol. Sylwer bod hyn yn cyd-fynd â’r hyn noda canllawiau gwella ysgolion Llywodraeth Cymru sy’n gofyn am hunanwerthuso cadarn.
	Dechreuodd yr ysgol fynd i’r afael â’r flaenoriaeth y tymor blaenorol yn ystod haf 2024 trwy gydweithio ag arbenigwr iaith er mwyn trafod eu bwriad a dechrau cynllunio ar gyfer Medi 2024. Yna ym mis Medi, roedd y dysgwyr wedi cwblhau asesiad gwaelodlin ysgrifenedig gychwynnol byddai’n cael ei ailadrodd yn ystod tymor y Pasg a thymor yr haf. Yn amlwg roedd yr ysgol eisiau pwysleisio pwysigrwydd iaith ar draws yr ysgol wrth iddynt drefnu diwrnod HMS [Hyfforddiant Mewn Swydd] gyda chyngor yr arbenigwr iaith. Un o’r camau gweithredu eraill cafodd eu cymryd gan yr ysgol oedd eu bod wedi penderfynu ar y grwpiau ymyrraeth yn seiliedig ar ganlyniadau’r asesiadau. Roedd yr ysgol hefyd wedi mapio allan y ffurfiau ysgrifennu er mwyn sicrhau bod y dysgwyr yn cael profiad o amrywiaeth o ffurfiau, er mwyn sicrhau bod ddim ailadrodd a bod dysgwyr yn adeiladu ar yr hyn maent wedi dysgu. Wrth siarad ag athrawon yr ysgol, roedden nhw’n credu mai dilyn strwythur cynllunio clir ar gyfer pob ffurf ysgrifennu oedd un o’r pethau pwysicaf wrth ddysgu iaith. Felly yn ystod fy amser yn yr ysgol, roeddwn i wedi cymryd gofal o un ffurf ysgrifennu ac roeddwn i wedi dilyn y strwythur cynllunio. Wrth gynllunio, roedd angen i mi ystyried BICS, sef Bwriad, Iaith, Cynulleidfa a Strwythur. Credaf mai un o’r pethau pwysicaf wrth ddysgu ffurf ysgrifennu i ddysgwyr oedd sicrhau bod yr ysgrifennu yn ddilys oherwydd roedd ymgysylltiad a mwynhad dysgwyr yn llawer uwch oherwydd roeddent yn teimlo bod gwerth i’r hyn roeddent yn cyflawni fel sy’n cael ei drafod gan Cremin a Myhill (2012).
	Fel soniwyd yn flaenorol, un o’r ffyrdd mae’r ysgol yn mesur llwyddiant y targed ydy trwy’r asesiadau tymhorol. Maen nhw hefyd wedi gosod meini prawf llwyddiant er mwyn sicrhau bod dysgwyr yn symud ymlaen yn systematig wrth ddatblygu eu medrau ysgrifennu estynedig, gan roi sylw i bob agwedd o’r broses ysgrifennu o gynllunio hyd at adolygu a gwella. Yn ystod tymor y gwanwyn, roedden nhw wedi craffu ar lyfrau’r dysgwyr er mwyn gweld os oes gwelliant wedi bod a sicrhau bod cysondeb yn y broses cynllunio ac mae’r athrawon iaith yn cael amser dynodedig naill ai yn ystod y dydd neu yn ystod cyfarfodydd staff er mwyn gwerthuso’r gwaith hyd yn hyn.

	I gloi felly, mae datblygu CDY llwyddiannus yn gofyn am lawer o werthuso, cydweithio a chynllunio. Wrth dynnu sylw at flaenoriaeth 1 sef codi safonau ac ehangu medrau ysgrifenedig ar draws yr ysgol, mae’n arfogi’r dysgwyr â’r sgiliau hanfodol sydd angen arnynt er mwyn rhoi pob cyfle iddynt lwyddo. Mae’n hollbwysig bod y gweithredodd sy’n cael eu rhoi ar waith yn cael eu monitro’n gyson er mwyn sicrhau bod gwelliant a chynnydd yn ogystal ag os oes angen eu haddasu yn ôl gofynion y dysgwyr. Mae’n bwysig hefyd fel sy’n cael ei nodi yng nghanllawiau gwella ysgolion Llywodraeth Cymru (2024) bod y penderfyniadau hynny’n cael eu gwneud ar sail tystiolaeth. Mae’r profiad hwn wedi gwneud i mi sylweddoli pa mor bwysig yw hi i gydweithio gyda chydweithwyr yn yr ysgol yn ogystal â darllen ehangach a chanfyddiadau ymchwil, yn enwedig wrth fynd ati i ddatblygu CDY.	

